《呈范清老》
宋代·孔平仲

范子爱高卧，家政付儿孙。将身比瞑目，达理吾所尊。

前日过所比，蔓草深闭门。范子欠伸起，性寡笑与言。

相与寻幽寺，复将坐前轩。斜阳满庭下，不厌鸟雀喧。

擘云青山秀，经雨野水浑。念此景清旷，非君谁与论。

少年一倾盖，白首义弥敦。颓然各忘返，明月照黄昏。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。